27.1.2023
ET
Euroopa Liidu Teataja
C 32/93 Neljapäev, 23. juuni 2022
61. väljendab heameelt deklaratsiooni üle, milles lepiti kokku 15. veebruaril 2022 Brüsselis toimunud ALi ja ELi liikmesriikide kohalike ja piirkondlike omavalitsuste juhtide kohtumisel, milles rõhutati muu hulgas, et ilma kohalike ja piirkondlike omavalitsuste kaasamiseta jääb 65 % kestliku arengu eesmärkide aluseks olevast 169 eesmärgist saavutamata;
62. väljendab heameelt Aafrika mandri vabakaubanduspiirkonna ministrite nõukogu kokkulepe üle ühiste päritolureeglite kohta 87,7 % kaupade puhul või 3 800 tariifirea osas, mida see vabakaubanduspiirkond hõlmab; kutsub Euroopa Komisjoni üles ühtlustama päritolureegleid ja töötama välja ettepaneku ühtsete päritolureeglite kohta kaubanduse jaoks kõigi Aafrika riikidega, tuginedes hiljuti Aafrika mandri vabakaubanduspiirkonnas kokku lepitud normidele, et asendada erinevad päritolureeglid ELi erinevates kaubanduslepingutes ja kokkulepetes Aafrika piirkondade ja riikidega; on veendunud, et see oleks kasulik ka ELi ettevõtjatele ja tolliasutustele; kutsub komisjoni üles uurima täiendavaid võimalusi ja meetmeid, et tugevdada seoseid ja sünergiat ELi ja Aafrika riikide vaheliste erinevate kaubanduskokkulepete ja Aafrika mandri vabakaubanduspiirkonna vahel; väljendab heameelt Aafrika mandri vabakaubanduspiirkonna eesmärgi üle parandada piirkondlikku diferentseerimist ning taristusüsteemide laiendamist ja omavahelist ühendamist; kutsub ELi üles tegema koostööd Aafrika mandri vabakaubanduspiirkonna sekretariaadiga, et edendada suutlikkuse suurendamist ja tehnilist tuge Aafrika mandri vabakaubanduspiirkonna elluviimiseks;
63. väljendab heameelt asjaolu üle, et 2021. aasta novembris avas Euroopa Investeerimispank oma esimese keskuse Aafrikas Keenia pealinnas Nairobis;
64. tunnustab nõukogu ja komisjoni algatust korraldada esimene Aafrika-Euroopa nädal, mis toimus 2022. aasta veebruaris Brüsselis; väljendab heameelt tuhandete noorteorganisatsioonide, kodanikuühiskonna organisatsioonide, kohalike omavalitsuste, kultuuri- ja ettevõtlussektori esindajate viljaka töö üle; rõhutab, et ELi parem koostöö noorte aafriklaste ja Aafrika diasporaaga ELis võiks pikas perspektiivis struktuurselt parandada ELi ja Aafrika suhteid; peab sellega seoses kahetsusväärseks, et Euroopa Parlament ei olnud rohkem kaasatud ja et üritused toimusid parlamendi Strasbourgi täiskogu nädalal, ning rõhutab, kui oluline on edendada tulevaste algatuste eel suuremat koostööd kõigi sidusrühmade, sealhulgas äriorganisatsioonide vahel; kutsub komisjoni üles korraldama Aafrika-Euroopa nädala igal aastal ning kaasama Aafrika-Euroopa nädala raames korraldatavatesse aruteludesse noored, eriti naised ja tütarlapsed;
65. kutsub Euroopa Komisjoni üles keskenduma edaspidistel ELi ja Aafrika ettevõtlusalastel tippkohtumistel potentsiaalile, mida kohalikud majanduslikud ja kestlikud tootmisalternatiivid, nagu mahepõllumajandus, õiglane kaubandus, väiketalunike ühistud ja sotsiaalmajanduses osalejad, võivad mängida Aafrika ja Euroopa Liidu vahelise kestlikuma ja õiglasema kaubanduspartnerluse loomisel;
66. rõhutab vajadust suurendada sidusrühmade, eelkõige kogu Aafrika mandri VKEde ettevõtjate ühenduste ning nii ELi kui ka Aafrika Liidu kodanikuühiskonna organisatsioonide osalemist aruteludes, milles luuakse kaubanduse, investeeringute ja majanduskoostöö uus mõõde, mis on suunatud õiglastele ja eetilistele suhetele;
67. märgib, et transpordivõrkudel on kaubanduse ja jõuka majanduse puhul oluline edendav roll; rõhutab vajadust paremini ühendada Aafrika maa- ja linnapiirkondi, et tagada suurem vastastikune seotus Aafrika riikides ja Aafrika mandril; rõhutab, et Euroopa tiimi ettepanekud taristuprojektide elluviimiseks peavad tuginema Aafrika Liidu poolt Aafrika infrastruktuuride arengukavas (PIDA) kindlaks määratud vajadustele; nõuab sellega seoses kohalike ja piirkondlike sidusrühmade kaasamist taristuprojektide laadi ja mahtu käsitlevate otsuste tegemisse; tuletab meelde asjaolu, et hinnanguliselt 53 % Aafrika teedest on asfalteerimata ja ärikeskustest eraldi ning vähem kui pooltel maapiirkondade elanikel on juurdepääs funktsionaalsetele teedele aastaringselt, mis näitab vajadust investeerida mitte ainult juhtprojektidesse; nõuab ka investeeringuid külmaahela logistikasse ja kaasaegsetesse ladustamisrajatistesse ning üldiselt täiustatud logistikasse tootmis- ja tarbimiskohtade vahel, mis võimaldaks põllumajandustootjatel tarnida oma põllumajandustooteid teatud vahemaade taha, arvestades Aafrika kiiret linnastumist, aidates sellega kaasa toiduga kindlustamatuse likvideerimisele; märgib, et toimiv transpordivõrk ja investeeringud taristuprojektidesse võivad aidata kaasa Aafrika majanduse arengule; kutsub Euroopa Komisjoni üles hõlbustama Aafrika taristuprojektidesse investeerimist oma Aafrika jaoks mõeldud kaubandus- ja investeerimisvahendite kaudu;
68. ergutab laiapõhjalist arutelu eesmärgiga vaadata uuesti läbi taristute arendamise mudelid ja kavad ning teha kindlaks alternatiivsed liikuvusmudelid ja 21. sajandi moodsad liikuvuslahendused kõigi jaoks nii piirkondades kohapeal kui ka kogu mandri ulatuses, tuginedes ELis ja teistes tööstusriikides saadud kogemustele, et vältida seal tehtud vigu;